Baai se burgemeester kap terug na RamaphosaMongameli Bobani. (Foto: NMB-metro/Twitter) Mongameli Bobani, burgemeester van die Nelson Mandelabaai-metro, het Maandag teruggekap nadat pres. Cyril Ramaphosa en die Oos-Kaapse ANC verlede week gesê het dat die Nelson Mandelabaai-koalisieregering, onder Bobani se leiding, “nie werk nie”. Maroela Media het vroeër berig Ramaphosa was Sondag besig met ŉ verkiesingsveldtog in Port Elizabeth en het die geleentheid gebruik om ŉ striemende aanval op die munisipaliteit te loods. Hy het gesê die metro is ŉ mislukte koalisieregering. “Die munisipaliteit het veroorsaak dat die gebied baie vuil word,” het die president gesê. “Op plaaslike regeringsvlak, veral in Nelson Mandelabaai, was daar baie probleme. Die metro het ons aandag nodig en die dienste wat vir mense bedoel is, is nie daar nie. Die regering is bedoel om die gemeenskap te dien,” het Ramaphosa gesê. “Hierdie koalisieregering werk nie en jy weet hoekom? Omdat koalisieregerings nooit regtig goed werk nie,” het die president Sondag gesê. Bobani het intussen op Twitter gesê die metro neem kennis van dié opmerkings. Hy het egter bygevoeg dat hy nie seker is op grond waarvan Ramaphosa dié stellings gemaak het nie aangesien die munisipaliteit nooit formele terugvoer ontvang het oor sy werksprestasie nie. Die burgemeester het gesê hy is bereid om ŉ verslag rakende die munisipaliteit se werksprestasie beskikbaar te stel om te wys wat dié munisipaliteit in ŉ kort tydperk vermag het. “Ons het ook iets voorgestel wat nog nooit vantevore bestaan ​​het nie, ons het ŉ stad met hart geskep,” het Bobani gesê. “Ons bied die president die geleentheid om die koalisie-regering te besoek vir ŉ deeglike ondersoek na ons prestasie en die werk wat ons gedoen het om die armstes van die armes op te hef,” het Bobani gesê.